Komisijos reglamentas (EB) Nr. 2307/98
1998 m. spalio 26 d.
dėl eksporto licencijų KN 23091090 subpozicijoje klasifikuojamam šunų ir kačių maistui, kuriam Šveicarijoje gali būti taikomos specialios importo priemonės, išdavimo
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1979 m. gruodžio 20 d. Tarybos reglamentą (EEB) Nr. 2931/79 dėl paramos teikimo žemės ūkio produktų, kuriems gali būti taikomas specialus importo režimas trečiojoje šalyje, eksportu [1], ypač į jo 1 straipsnio 2 dalį,
kadangi, konsultuojantis su Šveicarija dėl Urugvajaus raundo rezultatų įgyvendinimo, buvo sutarta pradėti taikyti visą eilę priemonių, numatančių, inter alia, nemokamą 6000 tonų KN 230910 subpozicijoje, įskaitant 23091090 subpoziciją, klasifikuojamo Bendrijos kilmės šunų ir kačių maisto importavimą į Šveicariją; kadangi Šveicarijos valdžios institucijos yra atsakingos už minėtos kvotos administravimą;
kadangi pagal Tarybos reglamentą (EEB) Nr. 827/68 [2] su paskutiniais pakeitimais, padarytais Reglamentu (EB) Nr. 195/96 [3], eksportuojant KN 23091090 subpozicijoje klasifikuojamą šunų ir kačių maistą eksporto licencijos pateikti nebūtina;
kadangi siekiant garantuoti, kad produktai būtų kilę iš Bendrijos, eksporto licencijos šunų ir kačių maistui, kuriam Šveicarijoje yra taikomos specialios importo priemonės, turi būti privalomos; kadangi šios licencijos turėtų būti išduodamos eksportuotojui pateikus deklaraciją, patvirtinančią, kad produktas yra kilęs iš Bendrijos;
kadangi šiame reglamente numatytos licencijos nesuteikia leidimo eksportuoti, o tik įrodo, kad eksportuojami produktai yra Bendrijos kilmės; kadangi dėl to nebūtina numatyti užstatą, garantuojantį, kad įsipareigojimas eksportuoti bus įvykdytas;
kadangi šio reglamento nuostatos tik papildo Komisijos reglamentą (EEB) Nr. 3719/88 [4] su paskutiniais pakeitimais, padarytais Reglamentu (EB) Nr. 1044/98 [5], arba taiko jam išlygas;
kadangi šiame reglamente numatytos priemonės atitinka susijusių verslo vadybos komitetų nuomones,
PRIĖMĖ ŠĮ REGLAMENTĄ:
1 straipsnis
Šiame reglamente yra nustatyta išsami KN 23091090 subpozicijoje klasifikuojamo Bendrijos kilmės šunų ir kačių maisto, kuris, kaip KN 230910 subpozicijoje klasifikuojamo šunų bei kačių maisto 6000 tonų metinės kvotos dalis, gali būti importuojamas į Šveicariją be muito mokesčio, eksportavimo tvarka.
2 straipsnis
1. Vykdant 1 straipsnyje minimą eksportą pateikiama AGREX eksporto licencija.
2. Paraiškos licencijai gauti priimamos tik tada, kai pareiškėjas:
- raštu pareiškia, kad visos paraiškoje nurodytiems produktams pagaminti panaudotos medžiagos buvo įsigytos Europos Sąjungoje,
- raštu įsipareigoja kompetentingų institucijų prašymu pateikti tolesnius įrodymus, kurie, pastarosios nuomone, yra būtini tam, kad būtų išduota licencija ir prireikus būtų patvirtinti tų institucijų atlikti sąskaitų bei minimų produktų gaminimo sąlygų patikrinimai.
Jei pareiškėjas pats šių produktų negamino, jis pateikia panašų pareiškimą ir jo paraišką papildantį gamintojo įsipareigojimą.
3. Licencijos ir paraiškos licencijai gauti 20 langelyje daroma nuoroda į šį reglamentą ir įrašomi tokie žodžiai: "Eksportuojamas produktas nėra subsidijuojamas".
4. Kad būtų išduota licencija, nereikia pateikti užstato.
5. Pateikus paraiškas, licencijos išduodamos nedelsiant.
6. Licencijos, kaip apibrėžta Reglamento (EEB) Nr. 3719/88 21 straipsnio 1 dalyje, galioja nuo jų išdavimo datos iki gruodžio 31 d.
7. Suinteresuotos šalies prašymu išduodama pasirašytos licencijos patvirtinta kopija.
8. Jei šiame reglamente nenurodyta kitaip, taikomas Reglamentas (EEB) Nr. 3719/88.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. spalio 26 d.